CELEX: 32018D0703
Language: hr
Date: 2018-05-08 00:00:00
Title: Provedbena odluka Komisije (EU) 2018/703 оd 8. svibnja 2018. o sukladnosti jedinične cijene za naplatnu zonu Švicarska za 2015., 2016. i 2018. na temelju članka 17. Provedbene uredbe Komisije (EU) br. 391/2013 (priopćeno pod brojem dokumenta C(2018) 2726) (Tekst značajan za EGP. )

14.5.2018   
            
            
               HR
            
            
               Službeni list Europske unije
            
            
               L 118/16
            
         PROVEDBENA ODLUKA KOMISIJE (EU) 2018/703
   оd 8. svibnja 2018.
   o sukladnosti jedinične cijene za naplatnu zonu Švicarska za 2015., 2016. i 2018. na temelju članka 17. Provedbene uredbe Komisije (EU) br. 391/2013
   
      
         (priopćeno pod brojem dokumenta C(2018) 2726)
      
   
   (Vjerodostojni su samo tekstovi na francuskom, njemačkom i talijanskom jeziku)
   (Tekst značajan za EGP)
   EUROPSKA KOMISIJA,
   uzimajući u obzir Sporazum između Europske zajednice i Švicarske Konfederacije o zračnom prometu („Sporazum”) (1),
   uzimajući u obzir Uredbu (EZ) br. 550/2004 Europskog parlamenta i Vijeća od 10. ožujka 2004. o pružanju usluga u zračnoj plovidbi u jedinstvenom europskom nebu (Uredba o pružanju usluga) (2), a posebno njezin članak 16. stavak 1. i Provedbenu uredbu Komisije (EU) br. 391/2013 od 3. svibnja 2013. o utvrđivanju zajedničkog sustava obračuna naknada za usluge u zračnoj plovidbi (3), a posebno njezin članak 17. stavak 1. točku (d),
   budući da:
   
               (1)
            
            
               Provedbenom uredbom (EU) br. 391/2013 utvrđuje se zajednički sustav obračuna naknada za usluge u zračnoj plovidbi. Zajednički sustav obračuna naknada sastavni je element za ostvarenje ciljeva plana performansi kako je utvrđeno člankom 11. Uredbe (EZ) br. 549/2004 Europskog parlamenta i Vijeća (4) i Provedbenom uredbom Komisije (EU) br. 390/2013 (5).
            
         
               (2)
            
            
               Provedbenom odlukom Komisije 2014/132/EU (6) postavljaju se ciljevi performansi na razini Unije, uključujući cilj troškovne učinkovitosti za rutne usluge u zračnoj plovidbi izražen u utvrđenim jediničnim troškovima za pružanje tih usluga, za drugo referentno razdoblje kojim su obuhvaćene godine od 2015. do uključivo 2019.
            
         
               (3)
            
            
               Komisija u skladu s člankom 17. stavkom 1. točkama (b) i (c) Provedbene uredbe (EU) br. 391/2013 ocjenjuje jedinične cijene za naplatne zone za 2015. koje su joj do 1. lipnja 2014. podnijele države članice te jedinične cijene za naplatne zone za 2016. koje su joj do 1. lipnja 2015. dostavile države članice u skladu sa zahtjevima iz članka 9. stavaka 1. i 2. te uredbe. Ocjenjuje se sukladnost tih jediničnih cijena s provedbenim uredbama (EU) br. 390/2013 i (EU) br. 391/2013.
            
         
               (4)
            
            
               Komisija je ocijenila jedinične cijene uz potporu Eurocontrolova odjela za reviziju performansi te središnjeg ureda Eurocontrola za rutne naknade s pomoću podataka i dodatnih informacija koje su do 1. studenoga 2017. dostavile države članice i Švicarska.
            
         
               (5)
            
            
               S obzirom na to da za ciljeve performansi FABEC-a nije zaključeno da su u skladu s ciljevima performansi na razini EU-a, Provedbenom Odlukom Komisije (EU) 2016/421 (7) utvrđeno je da jedinične cijene za naplatnu zonu Švicarska za 2015. i 2016. nisu bile sukladne.
            
         
               (6)
            
            
               Kada je riječ o funkcionalnom bloku zračnog prostora (FABEC), Švicarska je 30. siječnja 2017. podnijela revidirane ciljeve performansi temeljene, prema potrebi, na korektivnim mjerama, uključujući i ciljeve u ključnom području performansi povezanom s troškovnom učinkovitošću za drugo referentno razdoblje. Tim je dostavljanjem ciljeva Komisiji konačno omogućeno da ih Provedbenom Odlukom Komisije (EU) 2017/552 (8) proglasi ciljevima u skladu s ciljevima performansi na razini Unije. Kao rezultat toga, Provedbenu odluku (EU) 2016/421 trebalo bi staviti izvan snage.
            
         
               (7)
            
            
               Komisija je na temelju ocjene jediničnih cijena i na temelju usklađenosti ciljeva performansi FABEC-a utvrdila, u skladu s člankom 17. stavkom 1. točkom (d) Provedbene uredbe (EU) br. 391/2013, da su jedinične cijene za zone naplate rutnih naknada za 2015., 2016. i 2018. koje je podnijela Švicarska u skladu s provedbenim uredbama (EU) br. 390/2013 i (EU) br. 391/2013.
            
         
               (8)
            
            
               Tim nalazom i obaviješću o tome da su jedinične cijene za naplatne zone u skladu s provedbenim uredbama (EU) br. 390/2013 i (EU) br. 391/2013 ne dovodi se u pitanje članak 16. Uredbe (EZ) br. 550/2004.
            
         
               (9)
            
            
               U skladu sa zadnjim odlomkom članka 17. stavka 1. jedinične se cijene određuju u nacionalnoj valuti. Jedinične su cijene iz ove Odluke stoga izražene u švicarskim francima.
            
         
               (10)
            
            
               Komisija se o ovoj Odluci savjetovala sa Švicarskom u skladu s člankom 19. stavkom 2. Sporazuma,
            
         DONIJELA JE OVU ODLUKU:
   Članak 1.
   Jedinična cijena od 118,97 za 2015., jedinična cijena od 113,69 za 2016. i jedinična cijena od 113,00 za 2018. za zonu naplate rutnih naknada Švicarska u skladu su s provedbenim uredbama (EU) br. 390/2013 i (EU) br. 391/2013.
   Članak 2.
   Provedbena Odluka (EU) 2016/421 stavlja se izvan snage.
   Članak 3.
   Ova je Odluka upućena Švicarskoj Konfederaciji.
   
      Sastavljeno u Bruxellesu 8. svibnja 2018.
      
         
            Za Komisiju
         
         Violeta BULC
         
            Članica Komisije
         
      
   
   
      (1)  SL L 114, 30.4.2002., str. 73.
   
   
      (2)  SL L 96, 31.3.2004., str. 10.
   
   
      (3)  SL L 128, 9.5.2013., str. 31.
   
   
      (4)  Uredba (EZ) br. 549/2004 Europskog parlamenta i Vijeća od 10. ožujka 2004. o utvrđivanju okvira za stvaranje jedinstvenog europskog neba (Okvirna uredba) (SL L 196, 31.3.2004., str. 1.).
   
      (5)  Provedbena uredba Komisije (EU) br. 390/2013 od 3. svibnja 2013. o utvrđivanju plana performansi za usluge u zračnoj plovidbi i mrežne funkcije (SL L 128, 9.5.2013., str. 1.).
   
      (6)  Provedbena odluka Komisije 2014/132/EU od 11. ožujka 2014. kojom se postavljaju ciljevi performansi na razini Unije za mrežu za upravljanje zračnim prometom i granične vrijednosti za upozoravanje za drugo referentno razdoblje od 2015. do 2019. godine (SL L 71, 12.3.2014., str. 20.).
   
      (7)  Provedbena odluka Komisije (EU) 2016/421 оd 18. ožujka 2016. o neusklađenosti jediničnih cijena za naplatnu zonu Švicarska za 2015. i 2016. na temelju članka 17. Provedbene uredbe Komisije (EU) br. 391/2013 (SL L 75, 22.3.2016., str. 66.).
   
      (8)  Provedbena odluka Komisije (EU) 2017/552 оd 22. ožujka 2017. o usklađenosti ciljeva u ključnim područjima performansi povezanima s kapacitetom i troškovnom učinkovitošću uključenih u revidirane planove na razini funkcionalnog bloka zračnog prostora koje je u skladu s Uredbom (EZ) br. 549/2004 dostavila Švicarska s ciljevima performansi za drugo referentno razdoblje na razini Unije (SL L 79, 24.3.2017., str. 8.).